आसामाव दान मोननैसोनि उनावनो खुंफुं जासिगोन बिधान सभानि उफ्रा बिसायख’थिया । बे उफ्रा बिसायख’थिखौ लानानै हारिमायारि, हादरसायारि आरो ओनसोलारि राजखान्थि दोलोफोरनि गेजेराव बाथ्रा दान्थेलायबाय थानाय समावनो बिटिआर सिंनि मोननै बिधान सभा बियाबाव बिजाथि फसंनायखौ लानानै बिजेपि-इउपिपिएल लोगोयारि दोलोनि गेजेराव बाथ्रा दान्थेलायबाय थानाय नुनो मोन्दों। सिगां समफोराव बिजेपि-इउपिपिएल दोलो मोननैनि गेजेराव रादाय खालामनाय बादिब्ला तामुलपुर आरो गसायगाव बियाबनि उफ्रा बिसायख’थियाव इउपिपिएल दोलोनो हगारनानै होनांगौब्लाबो बे खेबाव बिजेपिनि मोनसे हानजाया मोननैबो बियाबखौनो नागिरदों। उफ्रा बिसायख’थियाव तामुलपुर बियाबाव बिजेपि दोलोनो बिजाथिखौ होनायनि दाबियाव बारग’ एमएलए इमानुवेल मोसाहारिया बिजेपिनि मिरु दैदेनगिरिनाव नारसिन हरदों। बारग’ एमएलएआ लाइजाम लिरनानै मिरु दैदेनगिरिखौ गनाय होनो नाजाबाय थानाय नुनो मोननाय जादों। फोरमायनांगोनदि थांनाय बिधान सभानि बिसायख’थियाव इमानुवेल मोसाहारिया बिजाथि मोननो दाबि दैखांदोंमोन। बिथाङा बिपिएफ दोलोनिफ्राय एमएलए जानानैनो बिपिएफ दोलोखौ नागारनानै बिधान सभानि बिसायख’थिनि सिगांनो बिजेपि दोलोआव हाबदोंमोन । उनाव बियो बिजेपि दोलोनिफ्राय बिजाथिखौ दाबि खालामदोंमोन। बिदियैनो बिथाङा गावनि न’आवनो बिजेपिनि मावखुलि खुलिनानै बिजेपि दोलोनि जानानै फोसावदोंमोन । नाथाय बिजेपि दोलोआ जोबथा समाव तामुलपुर बियाबाव लोगोयारि दोलो इउपिपिएलनो हगारनानै होनायाव इमानुवेल मोसाहारिनि साननायखौ दै गुसु लुनानै होयो। बिनि उनाव इउपिपिएल दोलोआ लेह’राम बर’खौ बिजाथि महरै फसङो।